संवादसूत्र, कटक : प्रधानमंत्री नरेंद्र मोदी आगामी 26 मई को कटक दौरे पर आ रहे हैं। इससे पहले पेट्रोल-डीजल दर में वृद्धि को लेकर नगर कांग्रेस की ओर से शहर के विभिन्न पेट्रोल पंप के सामने प्रदर्शन किया गया। इस दौरान कांग्रेस कार्यकर्ताओं ने नगर के सभी 18 पेट्रोल पंप के सामने धरना-प्रदर्शन करते हुए लोगों से डीजल एवं पेट्रोल नहीं लेने का आह्वान किया। स्थानीय गणेश घाट में मौजूद पेट्रोल पंप के सामने नगर कांग्रेस अध्यक्ष मो. मुकीम के नेतृत्व में कांग्रेसियों ने धरना-प्रदर्शन कर आंदोलन में लोगों से सहयोग की अपील की। इस मौके पर मुकीम ने कहा कि आगामी 26 मई को प्रधानमंत्री कटक आ रहे हैं। उन्होंने ओडिशा के लोगों के लिए झूठा भरोसा दिलाया है। पेट्रोल की कीमत लगातार बढ़ रही है। इसे लेकर देशभर में असंतोष है। इसके अलावा ब्राह्माणी नदी पर सेतु का निमार्ण, राउरकेला में सुपर स्पेशिलिटी अस्पताल, आइओसीएल में लाखों बेरोजगार युवाओं को नियुक्ति का भरोसा देने वाले प्रधानमंत्री यह सब भूल चुके हैं। यूपीए सरकार के समय पेट्रोल की कीमत 60 रुपये प्रति लीटर थी तब उसे कम करने के लिए भाजपा ने सवाल उठाया था। वर्तमान समय में मुंबई में पेट्रोल की कीमत 84 रुपये को पार कर गई है। उन्होंने कहा कि प्रधानमंत्री के दौरे के दिन बेरोजगार युवा पकौड़े तलकर प्रधानमंत्री का अनूठे अंदाज से विरोध करेंगे, इसे कांग्रेस का पूर्ण सहयोग रहेगा। शिक्षित बेरोजगार युवकों का मानना है कि कुछ माह पहले प्रधानमंत्री ने बेरोजगार युवकों को पकौड़े की दुकान खोलने का परामर्श दिया था। इसी को विरोध के अंदाज में प्रदर्शन करेंगे युवा, इसमें कांग्रेस सहयोग करेगी। इस अवसर पर कांग्रेस के पार्षद गिरिबाला बेहेरा, युवा नेता सूर्यकांत राउत, शरत नायक प्रमुख उपस्थित थे।